Ober a reas e film hir kentañ e 1993, Cronos, ur film euzh gant an aktour stadunanat Ron Perlman ennañ. Kalz prizioù a yeas gantañ, en o zouez hini Festival Cannes e 1993. Kenderchel a reas da seveniñ filmoù euzh ha mont a reas da chom da Galifornia. Mont a reas ivez da Spagn da dreiñ El espinazo del diablo (mell-kein an diaoul) e 2001, un istor spont e-pad Brezel Spagn. Labourat a ra gant budjedoù bras gant Hollywood, da skouer evit Blade 2 (2002), an aktour Wesley Snipes o choari ennañ, hag a ra berzh bras. Tennet eo an istor-se eus ur chomics amerikan, Hellboy, deuet er-maez e 2004, Ron Perlman o choari ar roll pennañ ennañ. Distreiñ a ra da vro-Spagn evit aozañ El laberinto del fauno (Milendall ar faon), ur film fantasy hag a ra berzh er bed a-bezh. E 2013 en doa graet ur film bras-bras e vudjed, Pacific Rim, awenet gant ar filmoù japanat kaijū hag a zo euzhviled ramzel enno (Godzilla da skouer), ha berzh a ra er bed a-bezh.